

המשרד לפיתוח הפריפריה, הנגב והגליל – אישר לעיריית נתניה סך של 3.1 מיליון שקל לשדרוג השוק העירוני.

הפרוייקט הינו צעד נוסף במדיניות העירייה לקידום המתחמים הוותיקים של העיר ובהם רח' הרצל ושלוחותיו ובתוך כך – להפיכת השוק היפה והססגוני של נתניה למקור משיכה תיירותי ולאתר בילוי ותיירות, מעמד לו זוכים בשנים האחרונות שווקים רבים בארץ ובעולם.

יש לציין כי במהלך השנים האחרונות השקיעה העירייה משאבים רבים בטיפוח ושימור השוק העירוני, בין הפרוייקטים הייחודיים: קירוי שוק הפשפשים ושדרוג קירוי השוק העירוני, שדרוג מערכת החשמל וכן הגגונים ברחובות שוהם וזנגויל וסלילת רח' שוהם.

במקביל נערכים בשוק אירועי תרבות, נפתחות גלריות של אמנים ואף הושק במתחם השוק בית הספר למוסיקה “סיטאר”, המהווה בית למוסיקאים, יוצרים, זמרים ואנשי סאונד.

כיום, במסגרת הפרוייקט הנוכחי, תבצע העירייה תשתיות חדשות, לרבות הנחת קווי מים, תיעול, ביוב ותאורה חדשים. כמו כן – יחודשו השבילים, תשודרג חזות השוק ויוקמו דוכנים חדשים למזון מהיר, מתחמי בילוי ומתחמי ישיבה.

בשלב השני, יוקם מתחם חנייה וכן מדרחוב בקטע שברח' זנגויל, אשר יקשר בין כל הפרוייקטים ובנוסף ישודרג שוק הפשפשים.

בעירייה מאמינים כי הפעלת השוק במשמרת שנייה בשילוב פונקציות תיירותיות תוביל להחייאתו ותביא את איזור השוק לשמש כאיזור בילוי ובידור שוקק חיים אשר יכלול מסעדות, פאבים, בתי קפה, ירידי אמנים ועוד